
Anexă la Hotărârea nr. 32 /2016

Privind aprobarea Regulamentului pentru stabilirea şi sancţionarea unor contravenţii pe raza administrativ - teritorială a Comunei Sîntandrei
REGULAMENT
privind stabilirea şi sancționarea unor contravenții pe raza administrativ teritorială a Comunei Sîntandrei
CAPITOLUL I
Întreținerea şi repararea străzilor, drumurilor, podurilor, podețelor şi trotuarelor, modernizarea drumurilor existente, reglementarea circulației.

Art.1 . - Pentru reglementarea desfăşurării traficului rutier şi pietonal, întreținerea şi exploatarea căilor publice, următoarele fapte constituie contravenții:
a) executarea de lucrări sau săpături pe domeniul public şi privat al Comunei Sîntandrei, fără aprobările legale şi neasigurarea împrejmuirilor de protecție şi iluminare pe timp de noapte, nesemnalizarea cu panouri de avertizare a zonelor unde se execută lucrările;

b) nerefacerea în starea inițială a zonelor unde au avut loc lucrări, neevacuarea resturilor şi gunoaielor rezultate în urma lucrărilor efectuate, precum şi depozitarea acestora în alte locuri decât cele stabilite prin aprobarea acordată;

c) depozitarea pe străzi, trotuare, în parcări, parcuri, pe zone verzi, terenuri virane sau piețe a materialelor de orice fel sau utilaje, ambalaje şi altele, fără aprobarea serviciilor publice ale Consiliului Local şi fără plata taxelor stabilite potrivit legii;

d) deranjarea activităților de întreținere şi reparare a străzilor, călcarea marcajelor proaspăt efectuate în condițiile în care sunt asigurate semnalizările de avertizare corespunzătoare;

e) accesul, staționarea, parcarea şi circulația vehiculelor de orice fel pe zone verzi sau pe terenuri cu destinație de zone verzi, precum şi spălarea vehiculelor pe străzi, în locurile publice, pe malul apelor curgătoare, cu excepția locurilor special amenajate în acest scop;

f) circulația pe drumurile publice a autovehiculelor cu gabarit depăşit fără autorizație specială în acest sens şi fără luarea măsurilor de protecție şi securitate;

g) degradarea sau distrugerea indicatoarelor de circulație, a parapeților la poduri sau de protecție a pietonilor.

 Art.2. - Contravențiile prevăzute la art. 1, lit. „d” şi „e”, se sancționează cu amendă de la 100 lei la 200 lei, pentru persoanele fizice şi de la 500 lei la 1000 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice, iar contravențiile prevăzute la lit. „a”, „b”, „c”, „f”, „g”, se sancționează cu amendă de la 200 lei la 400 lei, pentru persoanele fizice şi de la 800 lei la 1500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice.

CAPITOLUL II
Igienizarea şi salubrizarea comunei, curățirea străzilor, trotuarelor şi a celorlalte locuri publice, colectarea, depozitarea şi transportul resturilor menajere şi stradale.

Art.3.- În vederea creării unor condiții de viață corespunzătoare pentru cetățenii Comunei Sîntandrei, a menținerii şi păstrării curățeniei, săvârşirea următoarelor fapte constituie contravenții:

a) depozitarea sau aruncarea gunoiului menajer în alte locuri decât în pubele, recipienți, containere sau locuri special amenajate;

b) murdărirea străzilor sau trotuarelor cu gunoi, moloz, resturi vegetale, noroi sau pământ de pe roțile autovehiculelor sau prin pierderi de materiale din caroseriile acestora;

c) neasigurarea condițiilor de igienă prin operații de curățenie, dezinsecție şi deratizare a imobilelor şi a spațiilor pe care le dețin;

d) colectarea neautorizată de deşeuri şi resturi menajere din pubele, containere sau recipienți;

e) neevacuarea gunoiului conform graficului stabilit de către persoanele fizice şi juridice, conform prevederilor legale;

f) scoaterea gunoaielor şi a apelor reziduale din localuri, magazine, puncte de lucru sau imobile pe străzi, trotuare sau zone verzi, precum şi îndepărtarea gunoiului măturat de pe trotuare în rigole sau pe carosabil ori depozitarea acestuia în alte locuri decât cele special destinate acestui scop;

g) deversarea apei din instalațiile sanitare sau de canalizare pe străzi, trotuare sau zone verzi în cazul intervenției la acestea;

h) deversarea materialelor toxice, inflamabile sau explozive pe străzi, trotuare sau zone verzi, pe malurile apelor curgătoare sau în alte locuri publice, precum şi efectuarea de lucrări de întreținere sau reparații la autovehicule în aceste locuri dacă prin aceasta se produc scurgeri de combustibili, ulei sau alte lichide specifice;

i) neluarea măsurilor de către agenții economici şi instituțiile publice care îşi desfăşoară activitatea pe raza teritorial-administrativă a Comunei Sîntandrei, de amplasare, la fiecare intrare dinspre stradă a unui coș de gunoi şi pentru deținerea de recipienți compatibili cu sistemul de colectare a gunoiului;

j) neîndeplinirea obligației de curățire şi măturare zilnică a trotuarelor, pergolelor şi a şanțurilor din fața imobilelor şi din jurul acestora, de curățire a gheții şi zăpezii de pe trotuare în perioada sezonului rece;

k) neasigurarea păstrării curățeniei şi nerespectarea normelor igienico-sanitare în sala de sport, pe stadion şi alte unități de cultură;

l) neparticiparea de către locuitori la acțiuni de menținere a curățeniei şi întreținerea zonelor verzi din jurul gospodăriilor, acțiuni convocate de către Primăria Sîntandrei cu acordul Consiliului Local, care concură la menținerea ordinii şi curățeniei comunei;

m) depozitarea sau aruncarea deşeurilor de orice fel pe malul apelor curgătoare, pe marginea arterelor de circulație,  pe  terenuri  virane,  sau  pe  orice  alte  terenuri  aparținând   domeniului  public  sau  privat  al Comunei Sîntandrei;

Art.4.  (1) Contravențiile prevăzute la art.3, lit. „d” şi „k”, se sancționează cu amendă de la 100 lei la 200 lei, contravențiile prevăzute la lit. „a”, „b”, „c”, „e”, „f”, „g”, „h”, „i”, ”j” „l” se sancționează cu amendă de la 200 lei la 500 lei pentru persoanele fizice şi de la 800 lei la 1.500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice, iar contravențiile prevăzute la litera ,,m” se sancționează cu amendă de la 1.000 lei la 1.500 lei pentru persoanele fizice şi de la 2.000 lei la 2.500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice.

(2) Agentul constatator va stabili cantitatea de deşeuri depozitate în mod necorespunzător de contravenient,  făcând  mențiunea  corespunzătoare  în  cuprinsul  procesului-verbal.  Tariful  de  evaluare  a pagubei cauzate de deşeurile de orice fel va fi de 67 lei/mc plus TVA, care se va actualiza periodic în funcție de tarifele practicate de S.C. REOSAL S.A. Deşeurile rezultate ca urmare a săvârşirii contravenției vor fi ridicate, transportate şi depozitate de către S.C. REOSAL S.A. la solicitarea şi pe cheltuiala autorității locale.

CAPITOLUL III
Desfăşurarea activității de comerț în piețele agro-alimentare de pe raza teritorial-administrativă a Comunei Sîntandrei.

Art.5. - În piețele agro-alimentare sau în alte locuri de pe raza teritorial-administrativă a Comunei Sîntandrei, sunt considerate contravenții următoarele:

a) vânzarea de bunuri cu regim ocazional în alte locuri decât cele stabilite şi aprobate prin dispoziție a Primarului Comunei Sîntandrei sau prin Hotărâre de Consiliu;

b) vânzarea oricăror produse pe suprafețele destinate circulației pietonale sau pe căile de acces în piață sau din piață;

c) staționarea mijloacelor de transport în incinta piețelor cu alt scop decât în vederea depozitării sau ridicării produselor sau mărfurilor. La intrarea în zona piețelor mijloacele de transport vor trebui să fie curate şi în condiții tehnice care să nu permită scurgeri poluante sau scăpări de materiale care să murdărească zona.

d) depozitarea butoaielor sau a ambalajelor de orice fel pe platoul pieței sau aglomerarea nejustificată a acestora în spațiile de vânzare;

e) comercializarea neautorizată şi consumul băuturilor alcoolice în incinta piețelor, precum şi vânzarea de produse alimentare calde şi reci pe platourile destinate comerțului curent şi sectorului de comercializare produse agricole;

f) comercializarea în piețe sau în alte locuri publice de bunuri de consum alimentare, nealimentare sau de alimentație publică pentru care deținătorii acestuia nu posedă autorizație comercială valabilă şi certificat de proveniență a mărfii;

g) sacrificarea animalelor destinate vânzării în alte locuri decât cele special amenajate şi fără respectarea strictă a normelor igienico-sanitare;

h) neluarea măsurilor de menținere a curățeniei în jurul meselor sau spațiilor închiriate pentru desfăşurarea activității comerciale sau depozitarea resturilor vegetale în alte locuri decât cele stabilite de către administrația piețelor ;

i) aducerea sau prezentarea la vânzare ambulantă a semințelor comestibile, aruncarea de hârtii, resturi sau alte produse care provoacă murdărie, în afara locurilor special amenajate;

j) comercializarea de produse murdare, alterate, degradate, precum şi sortarea acestora în incinta piețelor în afara locurilor special amenajate;

l) încălcarea programului de funcționare a piețelor, precum şi regulilor speciale stabilite de administrația piețelor în vederea asigurării unui climat civilizat de comerț;

m) neefectuarea şi neasigurarea de către Primăria Comunei Sîntandrei a ordinii şi curățeniei piețelor agro-alimentare de pe raza teritorial-administrativă a Comunei Sîntandrei;

n) distrugerea sau degradarea în orice mod a instalațiilor, a dotărilor existente în piețe (cântare, mobilier rural, vitrine, grătare, coşuri de gunoi, împrejmuiri etc.).

Art.6. – Săvârşirea faptelor prevăzute la art. 5 constituie contravenții şi se sancționează cu amendă de la 200 lei la 400 lei, pentru persoanele fizice şi de la 800 lei la 1500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice.

CAPITOLUL IV
Amenajarea şi întreținerea parcurilor, zonelor verzi, grădinilor publice, locurilor de joacă pentru copii şi a mobilierului rural.

Art.7. - În vederea conservării parcurilor, zonelor verzi şi zonelor florale de pe raza teritorial-administrativă a Comunei Sîntandrei, săvârşirea următoarelor fapte constituie contravenții:

a) aruncarea deșeurilor de orice fel pe teritoriul spațiilor verzi;

b) tăierea neautorizată sau vătămarea arborilor sau arbuștilor, deteriorarea aranjamentelor florale și a gazonului, cuiburilor de păsări, a construcțiilor și instalațiilor utilitare și ornamentale existente pe spațiile verzi;

c) ocuparea cu construcții provizorii sau permanente a spațiilor verzi;

d) neîngrijirea, neasigurarea integrității și refacerii spațiilor verzi aflate în proximitatea proprietăților; 

e) însuşirea arborilor, puieților, lăstarilor doborâți de fenomene naturale, tăiați sau scoşi din rădăcini în urma unor aprobări legale, de alte persoane decât cele autorizate;

f) distrugerea sau degradarea în orice mod sau prin orice mijloace a mobilierului rural aferent zonelor verzi, răsturnarea coşurilor de gunoi sau schimbarea locurilor acestora, aşezarea cu picioarele pe bănci;

g) schimbarea destinației sau diminuarea suprafețelor zonelor verzi fără autorizație;

h) circulația cu motociclete sau vehicule în parcuri;

i) accesul cu animale în incinta parcurilor din Comuna Sîntandrei;

j) lăsarea liberă a animalelor în parcuri, pe zonele verzi sau în alte locuri interzise acestora din Comuna Sîntandrei;

k) utilizarea zonelor verzi, exterioare gospodăriei, şi a parcurilor ca locuri de plajă;

l) distrugerea zonelor verzi amenajate cu arbuşti, inclusiv ruperea arbuştilor;

m) practicarea jocurilor sportive sau distractive, în afara locurilor special amenajate;

n) fixarea pe arborii de aliniament de afişe, anunțuri sau alte inscripții;

o) îngrădirea zonelor verzi şi utilizarea acestora în scop agricol sau pentru depozitarea de materiale, resturi menajere, gunoaie;

p) degradarea sau deteriorarea, murdărirea, practicarea de inscripții sau însemne prin scrijelirea monumentelor de orice fel;

q) distrugerea gardurilor şi a împrejmuirilor ornamentale;

r) folosirea fântânilor arteziene pentru spălat sau scăldat precum şi aruncarea în bazinul acestora cu pietriş, nisip, pământ, deşeuri sau alte resturi menajere;

Art.8. - (1) Contravențiile prevăzute la art.7, lit. ”k” şi “n”, se sancționează cu amendă de la 100 lei la 300 lei, iar contravențiile prevăzute la lit. ”e”, “f”, „h”, “i”, „l”, „m”, „o”, „p”, „q” şi „r” se sancționează cu amendă de la 200 lei la 400 lei, pentru persoanele fizice şi de la 800 lei la 1.500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice. Contravențiile prevăzute la lit.”j” se sancționează cu amendă de la 500 lei la 1.000 lei. Contravențiile prevăzute la lit. ”c”, ”g” se sancționează cu amendă de la 2000 lei la 5000 lei pentru fiecare metru pătrat de spațiu verde afectat. Contravențiile prevăzute la lit. ”a”, ”d” se sancționează cu amendă de la 100 la 200 lei pentru persoane fizice și de la 1000 lei la 10 000 lei pentru persoane juridice. Contravențiile prevăzute la lit. ”b” se sancționează cu amendă de la 200 lei la 1000 lei pentru persoane fizice și de la 1000 lei la 5000 lei pentru persoane juridice.

  (2) Agentul constatator care aplică sancțiune pentru săvârşirea contravenției prevăzută la art.7, lit.”j” poate dispune, ca măsură complementară, ridicarea animalelor care vor fi duse în adăpostul desemnat în acest sens. Restituirea acestora către proprietari se va face doar în baza actelor din care reiese deținerea legală a animalelor, precum şi a chitanței de achitare a amenzii. După expirarea termenului de 48 de ore de la luarea la cunoştință de aplicare a sancțiunii, proprietarul animalelor neridicate de la adăpost este obligat să achite, pe lângă amenda contravențională, cheltuielile efectuate cu întreținerea animalelor în valoare de 35 lei/zi , calculate până în ziua ridicării animalelor de la adăpost .

  (3) În situația în care nu poate fi identificat proprietarul animalelor lăsate libere pe domeniul public sau privat al Comunei Sîntandrei, agentul constatator poate dispune măsura ridicării animalului, iar personalul desemnat din cadrul Administrației Domeniului Public Oradea, va proceda la transportarea acestora la adăpost, în vederea identificării proprietarului şi luarea măsurilor legale ce se impun . Cu această ocazie se va încheia şi un proces-verbal de ridicare a animalelor de pe domeniul public sau privat , proces-verbal ce va fi semnat de către persoana care a ridicat animalele , agenții constatatori care au dispus măsura şi persoana care a primit animalele la adăpostul desemnat.

  (4) Animalele nerevendicate de către proprietari şi neridicate de la adăpost în termen de 30 de zile de la ridicarea de pe domeniul public sau privat se consideră abandonate şi intră sub incidența prevederilor legislative privind protecția  animalelor.

CAPITOLUL V
Respectarea normelor privind executarea construcțiilor, întreținerea şi administrarea clădirilor de orice natură.

Art.9. - Săvârşirea următoarelor fapte, privind întreținerea construcțiilor, a utilizării clădirilor şi a spațiilor cu altă destinație, constituie contravenții:

a) neîntreținerea în stare corespunzătoare a clădirilor, tonetelor, boutique-rilor, chioşcurilor, spațiilor comerciale unde îşi desfăşoară activitatea cu titlu de folosință sau proprietate, prin asigurarea spălării geamurilor şi a vitrinelor, înlocuirea celor sparte, vopsirea tocăriei şi a tâmplăriei de lemn, aluminiu sau metal, înlocuirea părților de tâmplărie degradate;

b) neluarea măsurilor de curățire a fațadelor locuințelor şi altor construcții, tencuirea şi zugrăvirea periodică a acestora, potrivit măsurilor stabilite de Consiliul Local.

c)  nedepozitarea în ordine a materialelor necesare lucrărilor, rezultate din demolări sau dezafectări;

d) neexecutarea de îndată a curățării căilor publice din jurul şantierelor de construcții, cariere sau balastiere murdărite cu pământ, moloz sau alte reziduuri de la aceste lucrări sau a acelora pe care se execută operațiuni de încărcare sau descărcare de materiale sau produse care produc murdărirea acestora;

e) nefinalizarea construcțiilor începute pe baza autorizațiilor eliberate de primar în condițiile şi în termenele stabilite de acestea;

f) menținerea în stare necorespunzătoare a împrejmuirilor imobilelor, a gardurilor,  porților şi neluarea măsurilor de conservare a construcțiilor;

g) folosirea de improvizații (hârtii, cârpe, sau tablă) în locul geamurilor, neîntreținerea curățeniei în gospodării și balcoane, neaplicarea pe fiecare imobil, la loc vizibil, a tăblițelor tipizate cu numărul de imobil;

h) aplicarea de afişe, reclame sau anunțuri pe pereții clădirilor, pe stâlpi de susținere ai rețelei de alimentare cu energie electrică, pe stâlpii semafoarelor sau în alte locuri decât locurile publice de afişaj de pe raza teritorial-administrativă a Comunei Sîntandrei;

i) ocuparea spațiilor de folosință comună din blocurile de locuit în interes personal şi împiedicarea celorlalți locatari de a le folosi potrivit destinației;

j) nedeclararea la timp şi exactă a numărului de persoane care locuiesc împreună în aceiaşi locuință, în vederea stabilirii corecte a cheltuielilor comune şi a altor obligaȚii ce se datorează prestatorilor de servicii comune;

k) neamplasarea la punctele de lucru (şantiere) a unor panouri care să indice: 

Şantier în lucru

1. denumirea şi adresa obiectivului

2. beneficiarul investiției

3. proiectantul general

4. constructorul

5. numărul autorizației de construire

6. termenul de execuție a lucrărilor

7. data începerii construcției

8. data finalizării construcției.

l) degradarea voluntară a acoperişurilor, a hidroizolațiilor sau teraselor imobilelor prin montarea antenelor sau amenajărilor de orice tip;

m) neîntreținerea corespunzătoare a împrejmuirilor şi organizărilor de şantier, precum şi a zonelor din jurul acestora;

n) amplasarea construcțiilor peste rețelele tehnico-edilitare, fără acordul administratorului sau proprietarului acestora.

Art.10. – Contravențiile prevăzute la art. 9 lit. “g” şi “h” se sancționează cu amenda de la 100 la 300 lei, iar Contravențiile prevăzute la literele “a” , “b” , “c” , “d” , “e” , “f” , “i” , “j” , “k” , “l” , “m” şi “n” se sancționează cu amendă de la 200 la 400 RON , pentru persoane fizice şi de la 800 la 1500 RON pentru instituțiile publice şi agenții economici, cu sau fără personalitate juridică, precum şi pentru alte personae juridice .

CAPITOLUL VI 

Protecția mediului

Art.11. - Pentru protejarea mediului înconjurător, următoarele fapte constituie contravenții:

a) aruncarea sau depozitarea gunoaielor sau deşeurilor de orice fel în alte locuri decât cele special amenajate, aruncarea gunoiului menajer în pubelele de gunoi stradal sau în alte pubele decât cele repartizate , precum şi aruncarea de deşeuri de lemn sau rezultate din construcții (moloz, cărămizi, bolțari, etc.) la pubelele destinate pentru gunoi menajer ;

b) aprinderea deşeurilor de orice fel în recipiente de colectare, în locuri publice sau în orice alte locuri dacă se produce disconfort sau poluare, precum şi folosirea ca şi combustibil pentru încălzirea locuințelor a deşeurilor (textile, de piele, de materiale plastice, cauciuc, etc.) sau a resturilor de lemn vopsite, lăcuite sau îmbibate cu lichide industriale specifice;

c) depozitarea neorganizată a materialelor şi crearea unor focare de infecție şi insalubritate în incinta

şantierelor;

d) arderea miriştilor, stufărişului şi vegetației ierboase uscate;

e) defrişarea vegetației lemnoase din afara fondului forestier situată pe pantă foarte mare;

f) provocarea de poluare accidentală datorită nesupravegherii executării lucrărilor noi, funcționării instalațiilor, echipamentelor tehnologice;

g) provocarea de poluare prin evacuarea cu ştiință în apă, atmosferă sau pe sol a unor deşeuri sau substanțe periculoase;

h) spălarea în apele naturale a ambalajelor de pesticide şi de alte substanțe periculoase, precum şi a utilajelor cu care s-au transportat;

i) nesupravegherea şi neasigurarea depozitelor de deşeuri şi substanțe periculoase;

j) nerespectarea interdicțiilor în legătură cu utilizarea pe terenurile agricole de pesticide sau îngrăşăminte chimice.

k) aruncarea de resturi solide (paie, coceni, crengi, materiale textile etc.) în rețeaua de canalizare;

l) aruncarea leşurilor animale în alte locuri decât cele special amenajate;

m) deversarea în canalele menajere şi pluviale a dejecțiilor provenite de la grajdurile şi cotețele animalelor;

n) neluarea măsurilor ce se cuvin pentru menținerea şi întreținerea curățeniei în jurul imobilelor şi pentru întreținerea vegetației aferente până la limita căilor publice de acces în zona respectivă , dacă aceste fapte nu constituie contravenții stabilite prin alte acte normative;

o) aprinderea sau arderea oricăror produse sau materiale în scopul recuperării deşeurilor metalice conținute în acestea sau pentru distrugerea lor;

Art.12. – Contravențiile prevăzute la art. 14 se sancționează cu amendă de la 100 lei la 200 lei, pentru persoanele fizice şi de la 800 lei la 1500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice.

CAPITOLUL VII
Întreținerea şi repararea instalațiilor de apă potabilă, canal

Art.13.- În vederea asigurării alimentării cu apă rece, săvârşirea următoarelor fapte constituie contravenții:

a) branşarea sau racordarea unor instalații de apă sau canalizare în instalația unui abonat sau la rețeaua publică fără acordul administratorului sau proprietarului rețelei;

b) degradarea instalațiilor sanitare sau termice în locuințele proprietate de stat şi folosirea celor proprietate particulară în condițiile în care deranjează pe colocatari;

c) spargerea coloanelor şi evacuarea apelor menajere în subsoluri;

d) inundarea apartamentelor, casei scărilor, subsolurilor, etajelor şi a spațiilor administrative prin lăsarea deschisă a robinetelor de la instalațiile igienico-sanitare aferente apartamentului;

e) refuzul locatarilor de a permite organelor de control împuternicite legal de a verifica modul în care se întrețin instalațiile sanitare aferente, folosite în comun: apă, canal, termoficare;

f) neluarea măsurilor de remediere a instalațiilor de apă caldă şi termoficare defecte;

g) evacuarea în rețeaua de canalizare a unor substanțe şi deşeuri care produc colmatarea rapidă a canalizării şi împiedică procesul de epurare al apelor uzate ;

h) neprotejarea sau degradarea din culpă a căminelor de vizitare, la rețelele subterane de apă canal şi termoficare, distrugerea capacelor de canalizare;

i) deteriorarea aparatelor de măsură, control, manevre, precum şi a căminelor unde sunt amplasate instalațiile publice de distribuție şi racordurile termice;

j) executarea, modificarea instalațiilor interioare de încălzire, apă caldă şi apă rece fără aprobările legale, ca şi intervenția neautorizată în instalațiile centralelor.

Art.14. – Contravențiile prevăzute la art. 16 se sancționează cu amendă de la 200 lei la 400 lei, pentru persoanele fizice şi de la 800 lei la 1500 lei pentru instituțiile publice şi agenții economici , cu sau fără personalitate juridică , precum şi pentru alte persoane juridice.

CAPITOLUL VIII
Menținerea ordinii şi liniştii publice

Art.15. Constituie contravenţie săvârşirea oricăreia dintre următoarele fapte, dacă nu sunt comise în astfel de condiţii încât, potrivit legii penale, să fie considerate infracţiuni:

1) săvârşirea în public de fapte, acte sau gesturi obscene, proferarea de injurii, expresii jignitoare sau vulgare, ameninţări cu acte de violenţă împotriva persoanelor sau bunurilor acestora, de natură să tulbure ordinea şi liniştea publică sau să provoace indignarea cetăţenilor ori să lezeze demnitatea şi onoarea acestora sau a instituţiilor publice;

2) constituirea unui grup format din trei sau mai multe persoane, în scopul de a săvârşi acţiuni ilicite, contrare ordinii şi liniştii publice şi normelor de convieţuire socială, precum şi actele de încurajare sau sprijinire, sub orice formă, a unor astfel de grupuri de persoane, care incită la dezordine socială;

3) apelarea, în mod repetat, la mila publicului, de către o persoană aptă de muncă, precum şi determinarea unei persoane la săvârşirea unor astfel de fapte; 
4) aruncarea asupra unei persoane, construcţii sau asupra unui mijloc de transport cu obiecte de orice fel, cu substanţe inflamante, iritant-lacrimogene sau cu efect paralizant, corosive sau care murdăresc, dacă nu s-au produs vătămări ale integrităţii corporale sau sănătăţii, ori pagube materiale;
5) organizarea, îngăduirea sau participarea la jocuri de noroc - altele decât cele autorizate potrivit legii - de natură să lezeze bunele moravuri;
6) atragerea de persoane, sub orice formă, săvârşită în localuri, parcuri, pe străzi sau în alte locuri publice în vederea practicării de raporturi sexuale cu acestea spre a obţine foloase materiale, precum şi îndemnul sau determinarea, în acelaşi scop, a unei persoane la săvârşirea unor astfel de fapte; 
7) acceptarea sau tolerarea practicării faptelor prevăzute la pct. 6) în hoteluri, moteluri, campinguri, baruri, restaurante, cluburi, pensiuni, discoteci sau în anexele acestora de către patronii sau administratorii ori conducătorii localurilor respective;
8) comercializarea armelor cu aer comprimat sau cu gaze comprimate, a arbaletelor, arcurilor pentru tir, pescuit sau vânătoare în alte locuri decât în magazinele autorizate să efectueze operaţiuni cu arme de foc şi muniţii;
9) vânzarea armelor cu aer comprimat sau cu gaze comprimate, a arbaletelor, arcurilor pentru tir, pescuit sau vânătoare persoanelor care nu au împlinit vârsta de 18 ani, persoanelor care au săvârşit acte de violenţă menţionate în cazierul judiciar, precum şi persoanelor care suferă de boli neuropsihice menţionate în certificatul de sănătate eliberat de policlinica teritorială;
10) neţinerea evidenţei de către magazinele autorizate a cumpărătorilor armelor prevăzute la pct. 8) în registre speciale, vizate de organele de poliţie, în care vor fi menţionate datele de stare civilă, domiciliul, seria şi numărul actului de identitate ale cumpărătorului, numărul cazierului judiciar, numărul certificatului de sănătate neuropsihică, cu denumirea policlinicii teritoriale, precum şi caracteristicile armei vândute.
Dacă cumpărătorul este titular al unui permis de armă, este scutit de obligaţia de a prezenta cazierul judiciar şi certificatul de sănătate neuropsihică, iar dacă cumpărătorul este titular al unui permis de conducere, acesta este obligat să prezinte numai cazierul judiciar;
11) alarmarea publicului, a organelor specializate pentru a interveni în caz de pericol ori a organelor de menţinere a ordinii publice, prin darea semnalelor de pericol sau, după caz, prin solicitarea intervenţiei la faţa locului, fără motiv întemeiat;

12) întreruperea curentului electric sau stingerea, fără drept, a lămpilor ce servesc la iluminatul public pe străzi, în parcuri, săli de spectacol sau în alte locuri publice;
13) pătrunderea, cu încălcarea normelor legale de acces, în sediile autorităţilor publice centrale şi locale, instituţiilor publice, instituţiilor de învăţământ şi spaţiilor aparţinând acestora, indiferent de destinaţia lor, regiilor autonome, societăţilor reglementate de Legea nr. 31/1990, republicată, cu modificările şi completările ulterioare, partidelor sau altor formaţiuni politice, organizaţiilor guvernamentale şi neguvernamentale, ambasadelor şi reprezentanţelor altor state ori ale organizaţiilor internaţionale de pe teritoriul României, precum şi ocuparea fără drept a terenurilor aparţinând ambasadelor şi reprezentanţelor sau a terenurilor situate în perimetrul acestora ori refuzul de a le părăsi la cererea organelor de ordine;

14) scrierea sau desenarea, fără drept, pe pereţii clădirilor, pe garduri sau pe obiecte de folosinţă comună aflate în locuri publice, deteriorarea prin orice mijloc a acestora, precum şi dezlipirea sau distrugerea, fără drept, a reclamelor, anunţurilor şi afişelor legal expuse în locuri anume destinate; 
15) nerespectarea măsurilor de ordine sau a regulilor stabilite pentru buna desfăşurare a manifestărilor cultural-sportive;

16) deteriorarea, ridicarea sau mutarea, fără drept, a semnelor sau indicatoarelor de orientare turistică şi rutieră ori a celor care semnalează existenţa unui pericol pentru viaţa persoanelor;
17) lăsarea în libertate ori fără supraveghere a animalelor care pot prezenta pericol pentru persoane sau bunuri;

18) refuzul consumatorului de a părăsi un local public în care se consumă băuturi alcoolice, după ora de închidere sau la cererea îndreptăţită a unui salariat al localului;

19) servirea consumatorilor cu băuturi alcoolice în localurile publice şi în afara acestora, în zilele şi la orele când, potrivit dispoziţiilor legale, acestea sunt închise sau este interzisă desfacerea băuturilor alcoolice ori după ora de închidere stabilită prin autorizaţia de funcţionare;
20) servirea cu băuturi alcoolice în localuri publice şi în afara acestora pe timpul desfăşurării adunărilor publice, grevelor, manifestărilor sportive sau altor asemenea întruniri publice, în imediata apropiere, precum şi consumul de băuturi alcoolice în astfel de condiţii de către participanţi;
21) desfacerea, comercializarea şi consumul băuturilor alcoolice în locurile publice, la intrarea în curţile şi în interioarele lor, cum sunt: spitale şi alte unităţi sanitare, centre de plasament al minorilor, unităţi şi instituţii de învăţământ şi educaţie, lăcaşuri de cult şi instituţii religioase aferente cultelor care interzic consumul băuturilor alcoolice în practicarea religiei respective, pe trotuarele sau aleile de acces ale acestora;

22) servirea cu băuturi alcoolice, în localurile publice, a consumatorilor aflaţi în vădită stare de ebrietate, precum şi a minorilor;

23) consumul de băuturi alcoolice în următoarele locuri publice: drumuri publice, parcuri, stadioane şi terenuri sportive, instituţii culturale, săli de spectacole, instituţii sau unităţi economice, toate mijloacele de transport în comun, autogări, gări şi aeroporturi, de stat şi private, sau alte locuri prevăzute de lege. În incinta acestor locuri publice se pot consuma băuturi alcoolice prin delimitarea unor spaţii special amenajate pentru consumarea băuturilor alcoolice, prin hotărârea conducerilor locurilor publice respective. Sunt exceptate localurile de alimentaţie publică şi turism, cum sunt: restaurante, baruri şi discoteci. În locurile publice enumerate se interzice cu desăvârşire consumul de băuturi alcoolice de către persoanele care nu au împlinit vârsta de 18 ani;

24) provocarea ori participarea efectivă la scandal, în locuri sau localuri publice;

25) tulburarea, fără drept, a liniştii locuitorilor prin producerea de zgomote cu orice aparat sau obiect ori prin strigăte sau larmă;

26) tulburarea liniştii locatarilor între orele 22,00-8,00 şi 13,00-14,00 de către orice persoană prin producerea de zgomote, larmă sau prin folosirea oricărui aparat, obiect ori instrument muzical la intensitate mare în localurile sau în sediile persoanelor juridice, în locuinţele persoanelor fizice sau în oricare alt loc din imobile cu destinaţia de locuinţe ori situat în imediata vecinătate a acestora;

27) organizarea de petreceri cu caracter privat şi utilizarea de aparatură muzicală la intensitate de natură a tulbura liniştea locuitorilor, în corturi, alte amenajări sau în spaţiu neacoperit, situate în perimetrul apropiat imobilelor cu destinaţia de locuinţe sau cu caracter social, în mediul urban;
28) alungarea din locuinţa comună a soţului sau soţiei, a copiilor, precum şi a oricărei alte persoane aflate în întreţinere;

29) nerespectarea măsurilor de ordine luate de organele competente în caz de calamităţi naturale sau alte pericole publice;
30) nerespectarea măsurii de suspendare, dispusă conform dispoziţiilor art. 19 alin. (3) şi (4); 
31) refuzul unei persoane de a da relaţii pentru stabilirea identităţii sale, de a se legitima cu actul de identitate sau de a se prezenta la sediul poliţiei, la cererea ori la invitaţia justificată a organelor de urmărire penală sau de menţinere a ordinii publice, aflate în exercitarea atribuţiilor de serviciu; 
32) îndemnul sub orice formă al minorilor la săvârşirea de contravenţii;
33) neluarea de către părinţi sau de către persoanele cărora li s-a încredinţat spre creştere şi educare un minor în vârstă de până la 16 ani sau care au în îngrijire un alienat ori debil mintal a măsurilor necesare pentru a-l împiedica de la fapte de vagabondaj, cerşetorie sau prostituţie;
34) lăsarea fără supraveghere a unui bolnav mintal periculos, de către persoanele care au îndatorirea de a-l îngriji sau de a-l păzi, precum şi neanunţarea organelor sanitare sau ale poliţiei în caz de scăpare de sub pază sau supraveghere;
35) neasigurarea de către responsabili sau patroni, prin personal propriu ori specializat, a ordinii publice în localuri publice, hoteluri, moteluri, campinguri, cluburi, pensiuni, discoteci şi în alte locuri de distracţie sau de agrement pe care le conduc, precum şi refuzul acestora de a acorda sprijin organelor în drept pentru restabilirea în locurile respective a ordinii publice ori pentru luarea măsurilor împotriva persoanelor care au încălcat legea;
36) împiedicarea, sub orice formă, a organelor însărcinate cu menţinerea ordinii publice de a-şi îndeplini obligaţiile de serviciu privind legitimarea sau conducerea unei persoane la sediul poliţiei ori al altui organ de stat sau de a lua măsurile necesare pentru menţinerea ori restabilirea ordinii publice.
Art.16.Contravenţiile prevăzute la art.18 se sancţionează după cum urmează:

a) cu amendă de la 100 lei la 500 lei, cele prevăzute la pct. 3), 4), 11), 14), 17), 18), 22), 31), 33) şi 34);

b) cu amendă de la 200 lei la 1.000 lei, cele prevăzute la pct. 1), 12), 16), 24), 25) şi 28);

c) cu amendă de la 500 lei la 1.500 lei, cele prevăzute la pct. 2), pct. 5), 7), pct. 8), 10), pct. 13), 15), 19), 20), 26), 27), 29) şi pct. 32);

d) cu amendă de la 2.000 lei la 3.000 lei, fapta prevăzută la pct. 30);

e) cu amendă de la 100 lei la 500 lei, faptele prevăzute la pct. 21) şi 23);

f) cu amendă de la 3.000 lei la 6.000 lei, faptele prevăzute la pct. 35) şi 36).

(2) În cazurile în care faptele prevăzute la pct. 1), 2), 4) şi 24) ale art. 18 sunt săvârşite în incinta unei instituţii de învăţământ, a unei instituţii de sănătate ori destinate ocrotirii speciale a unor categorii de persoane defavorizate, sancţiunile aplicabile sunt amenzile de la 1.000 lei la 3.000 lei. 
(3) În cazul săvârşirii contravenţiilor prevăzute la art. 18 pct. 7) şi 20) se dispune şi măsura suspendării activităţii localului public pe o perioadă cuprinsă între 10 şi 30 de zile.

(4) În cazul repetării contravenţiilor prevăzute la art. 18 pct. 19), 21), 22) şi 26) se dispune, de asemenea, măsura suspendării activităţii localului public pe o perioadă cuprinsă între 10 şi 30 de zile.

(5) În cazul săvârşirii contravenţiei prevăzute la art. 18 pct. 30) se dispune retragerea autorizaţiei de funcţionare a localului public.

(6) Suspendarea activităţii localului public ori retragerea autorizaţiei de funcţionare a acestuia se dispune de către organul care a eliberat autorizaţia, la propunerea organului constatator, căruia i se comunică în scris măsura luată, în termen de 5 zile de la data sesizării.

(7) În cazul contravenţiilor prevăzute la art. 18 pct. 32), 33) şi 34), sesizarea se poate face şi de către organele de ocrotire socială.

(8) Sancţiunea amenzii poate fi aplicată şi persoanei juridice.

Art.17. – Alte fapte care constituie contravenție privind încălcarea unor norme de conviețuire social, a ordinii și liniștii publice:

a) amplasarea pe domeniul public sau privat al Comunei Sîntandrei de adăposturi pentru animale, inclusiv pentru câini comunitari, altele decât cele aprobate de către autoritățile locale;

b) adăpostirea animalelor, cu excepția câinilor autorizați legal şi a pisicilor, în condiții care contravin normelor igienico-sanitare;

c) amplasarea adăposturilor pentru creşterea animalelor în gospodării la distanțe necorespunzătoare, cât şi neevacuarea deşeurilor zootehnice provenite de la acestea, astfel încât să producă disconfort ;

d) circulația cu câinii pe raza Comunei Sîntandrei fără lesă, botniță, carnet de sănătate si pungă pentru excremente;

e) încălcarea de către persoanele fizice care circulă pe domeniul public cu câini sau alte animale, a obligației de curațire a reziduurilor fecale sau furajere provenite de la animale ori în urma hrănirii acestora;

f) neluarea măsurile de interzicere a accesului liber pe domeniul public a animalelor şi păsărilor adăpostite în gospodăriile persoanelor fizice sau în incintele şi curțile persoanelor juridice, precum şi amplasarea adăposturilor pentru acestea în locuri neîngrădite şi neîmprejmuite, cu acces direct pe domeniul public.

Art.18. – Contravențiile prevăzute la art. 20 se sancționează cu amendă de la 300 lei la 600 lei pentru persoanele fizice şi de la 800 lei la 1.500 lei pentru instituțiile publice şi agenții economici, cu sau fără personalitate juridică, precum şi pentru alte persoane juridice .

CAPITOLUL IX
Activitatea de transport mărfuri de interes local, circulația pe drumurile publice.

Art.19. – Pentru respectarea ordinii și  întărirea siguranței în circulația mijloacelor de transport, păstrarea curățeniei și aspectului corespunzător al acestora, respectarea ritmicității circulației, următoarele fapte sunt considerate contravenții:
a) punerea în circulație a vehiculelor de orice fel, deteriorate, care nu îndeplinesc condițiile de curățenie, poluează atmosfera, au scurgeri de ulei, motorină, benzină, alți carburanți sau lichide specifice;

b) neasigurarea curățeniei mijloacelor de transport pe care le dețin sau folosesc, pe tot timpul în care acestea se află în circulație. Conducătorii auto au obligația să folosească perioada de timp în care staționează pentru curățenie și dacă este nevoie pentru spălarea mijloacelor de transport, în locuri special amenajate;
c) depășirea capacității de încărcare și etanșare necorespunzătoare a vehiculelor ce efectuează transport de materiale, imprăștierea acestora în timpul transportului, murdărirea și degradarea căilor publice;
d) neexecutarea deîndată a curățirii căilor publice de murdăria rezultată din efectuarea operațiunilor de încărcare sau descărcare a mijloacelor de transport;
e) neasigurarea curățirii locurilor de încărcare și descărcare a mărfurilor din piețe;

f) oprirea fără motive justificate în stațiile mijloacelor de transport în comun;

g) murdărirea carosabilului cu noroi provenit de pe roțile autovehiculelor (tractoare, autospeciale, camioane, buldoexcavatoare etc.) precum și obligativitatea luării măsurilor necesare aducerii carosabilului la starea inițială;
Art.20. - Săvârșirea faptelor prevăzute la art. 22 constituie contravenții și se sancționează cu amendă de la 300 lei la 1000 lei.
Art.21. - Constatarea contravențiilor şi aplicarea sancțiunilor prevăzute în prezenta hotărâre se face prin proces verbal încheiat de primar sau de împuterniciții acestuia, precum şi de către polițiştii locali din cadrul Poliției Locale Sîntandrei.

Art.22. - Împotriva procesului verbal de constatare a contravenției şi despăgubirii pe bază de tarif, partea nemulțumită poate face plângere în termen de 15 zile de la comunicare sau de la data înmânării, la Primăria Comunei Sîntandrei. Plângerea însoțită de copia de pe procesul-verbal de constatare a contravenției se depune la organul din care face parte agentul constatator acesta fiind obligat să o primească şi să înmâneze depunătorului o dovadă în acest sens. 

Art.23 - Contravenientul poate achita în termen de cel mult 48 de ore de la data încheierii procesului-verbal sau, după caz, de la data comunicării acestuia, jumătate din minimul amenzii prevăzute pentru fapta săvârşită, agentul constatator făcând mențiune despre aceasta în procesul-verbal. Plata amenzii se face la casieria Primăriei Comunei Sîntandrei.

Art.24. - Dacă prin fapta săvârşită s-au cauzat prejudicii şi există tarif de evaluare a acestora, agentul constatator care stabileşte sancțiunea, stabileşte şi despăgubirea pe bază de tarif, iar dacă nu există tarif de evaluare a prejudiciului, partea vătămată îşi va putea valorifica pretențiile potrivit legii civile.

Art.25. - Prezenta hotărâre se aplică pe raza Comunei Sîntandrei, inclusiv satele aparținătoare.

Art.26. – Dispozițiile prezentei hotărâri se completează cu dispozițiile Ordonanței Guvernului nr. 2/2001 privind regimul juridic al contravențiilor, aprobată, modificată şi completată prin Legea nr. 180/2002, cu modificările şi completările ulterioare neexcluzând în niciun fel aplicarea celorlalte acte normative în vigoare la această dată.

